khistorydata/jeongjo-sjw-relations huggingface dataset:
정조 17년 · 강
命耽羅儒生分三日試取御史賚去諭書令完營印給
정조 17년 · 목
敎曰今下濟州賚去諭書傳于御史島中紙貴依例令完營印給事分付內閣儒生則分三日試取而第一日先試詩賦第二日次試銘頌第三日又試論策之意預令諸生知悉事下諭於御史
정조 17년 · 강
命沁都貿米錢限三分二以錢還捧添餉錢仍以本色需用
정조 17년 · 목
左議政金履素啓言卽見江華留守尹師國所報以爲本府今秋各樣當捧條米合爲五萬餘石彈丸小島偏被旱災準捧無望庚戌幸亥壬子貿米錢限三分二特令以錢還捧使之次次貿米以納每年三道貿米之數合爲一千四百餘石而不計豐歉勒授民間故捧糴之時負逋之患無歲無之兩南貿米錢每年不下二千餘兩而本府一年公用例下代作錢之數亦不下數三百石或有不時公下則又爲四五百兩毋論例下與不時公下以其嶺湖所來之錢移給其價而米則勿許一石發賣幷爲移儲於軍餉勿令如前貿米則豈非兩便之道從今以後嶺湖畿三道年年所來貿米錢皆以本府發賣米代移給而至於未盡貿之餘錢留作戶南庫之錢自本司句管而或有以錢公下之時報本司後取用爲辭矣貿米條之以錢還捧亦多已例依所請限三分二許令以錢還捧至於添餉錢之仍以本色需用事餉穀中旣有不得不作錢支放事則旣貿米而還爲發賣非但事甚無義貿米與發賣之際似不無生弊之端此亦依所請許施而第錢邊留置之後那移取貸之弊難保其必無令道臣嚴立科條論報本司以爲定式施行事請分付從之
정조 17년 · 강
命湖南左水營所關風落松所餘朽傷者勿爲發賣
정조 17년 · 목
左議政金履素啓言卽見全羅監司李書九所報則枚擧左水使曹命楫牒呈以爲各邑鎭所在風落松都數爲四萬一千餘株而定價八千九百餘兩內已發賣捧入之錢爲五千四十八兩而未發賣之松或委積山谷太半腐傷或落在峯頂無路曳下雖無價白給元無出力取用之人旣知其爲弊而一向强督有非所以軫恤民情之道云矣當初發賣民間以爲利用厚生之意而到今所餘俱是朽傷民不願買云爾則不可强令發賣餘數發賣一款置之事請分付從之
정조 17년 · 목
行司直鄭民始啓言臣常有區區所懷適因言端敢達矣法典中本無治贓之律凡有贓吏直斷以監守自盜之律贓與盜各異盜者卽指竊取公貨之類贓者料理掊克之類冒犯贓汚之類未有不滿四十貫者若過此數則雖至千萬金亦皆同律故處按廉之任者每難於刺擧照律之際亦多難處終不免方便苟簡之歸法旣不信人不知畏臣意則法官就議大臣隨其贓之多少定其律之輕重似爲得宜矣從之
정조 17년 · 강
特許停退廣州餉穀未捧中折半
정조 17년 · 목
守禦使李文源啓言卽見廣州府尹徐有臣牒呈則以爲植木八邑壬子條停退還穀之在民間者今年勿捧事自巡營因特敎知委而本府之分給民間者皆是軍餉至於元會還穀則都數只爲五百餘石故分給於細村一面而昨年停退不過百餘石其外二十面皆以軍餉穀分給故停退實爲五千餘石今若依巡營回題只論還穀勿論軍餉則細村一面外二十面之民獨未蒙一視之惠澤實未知何以擧行爲辭矣今此植木邑酬勞之典誠是曠絕之特恩而廣民之獨漏恐不無向隅之歎故問于水原府則以爲本府還穀都是軍餉而壬子停退一幷勿捧云臣意則廣州軍餉事當一例擧行而全數停退於民還爲後弊臣意則折半停退誠爲兩便而軍餉體重請下詢大臣處之予詢大臣左議政金履素曰城餉事體雖與還穀自別而以無可停之還穀廣民見漏於一視之澤則不可無闊狹之政而如今豐登之歲多數停退亦屬可悶折半停退之請恐或稍過矣敎曰同是植木之邑而拘於餉穀未霑一視之典其可乎依守使所奏餉穀未捧中折半停退
정조 17년 · 강
命珍島牧場馬匹欠縮年條及當該監牧官令道伯詳査狀聞後稟處
정조 17년 · 목
司僕提調徐有防啓言珍島監牧官金在儉牒報以爲牧馬實數躬自都點則原總馬一千二百七十六匹內故失馬爲二百七十一匹欠縮馬四百九十七匹計除則時存馬不過爲五百八匹云矣馬政何等重事而今此欠縮與故失至於七百六十八匹之多揆以法意萬萬驚駭前後牧官之掩匿瞞報以致馬群幾空之境者事極痛惡不可尋常處之金在儉到任屬耳亦旣査括以報宜有參恕之道前任牧官等査出嚴勘準數追徵在所不已發關分付於全羅監司處別定査官欠縮年條及當該牧官等各別詳査狀聞後稟處從之
정조 17년 · 강
命來正月初一日慈殿慈宮親上箋文致詞表裏時處所以仁政殿爲之
정조 17년 · 목
因禮曹判書閔鍾顯啓稟有是命
정조 17년 · 강
命禁衛營軍案中露梁鎭別將與牙兵幷爲減下
정조 17년 · 목
禁衛大將李漢豊啓言露梁鎭之屬於臣營時有牙兵一百名載錄於御覽軍案矣今則該鎭旣已移屬於壯勇營不可仍留於禁衛營軍案季朔修啓時別將與牙兵請幷爲減下從之
정조 17년 · 목
履翼啓言臣本不合於淸朝耳目之任而內外歷試無往非罪至若嶺邑所遭實是前所未有上而貽朝廷之羞下而速泉壤之衊究厥關係寧欲溘然幸賴日月之明特軫庇覆之澤善地薄勘數月全釋若夫復玷簪紳實非臣區區之所敢出矣適値邦慶無前庭籲有日恩除纔降卽日出肅以此情蹤何敢仍冒於臺次乎請命遞斥批以依啓
정조 17년 · 강
命內閣撰進漢拏山祭文仍飭香祝精備下送
정조 17년 · 목
禮曹啓言漢拏山設祭儀註磨鍊擧行事有命矣儀註則依前例以五禮儀所載州縣名山大川儀謄送而香祝幣令該司磨鍊下送隨時卜日設行之意請分付從之敎曰祭文令內閣知製敎撰進香幣各別精備下送而設祭時拔例齊沐旣有嚴明飭諭之故事載在籌司謄錄今番亦前期致齋虔誠行祀之意分付
정조 17년 · 목
以李錫夏爲校理李翼晉爲南陽府使
정조 17년 · 강
接慰官尹悌東進別單
정조 17년 · 목
別單一釜倉運監李命天使其同任崔致寬潛入館中使通事金致福金貴才等船運銅鐵私相和買且與前通事金武祥互相符同潛斫絕影島封山雜木不計開市日子入給酒房倭而價則以倭館雜種換出多年網利云云潛運銅鐵擅斫封山已極驚駭而邊禁所關不可無嚴懲一本府水營納價布軍二千五百二十五名束伍牙兵二千四百四十名而軍丁都數合爲四千九百六十五名虛張簿籍關額居多故徵布之際越侵於束伍點閱之時假額於布軍此是一名兩簽單身疊役而其他守堞軍官及各樣保人櫓軍太半以價布束伍中推移勒定爲瘼日深支撐無路其在重邊事愼軍政之道不可若是其疏虞合有變通之方一本府雜物貿易條出自倭供米而石數合爲一千九百二十石六斗無論豐歉每石三兩折價出給而自戊寅年定爲恒式矣近年以來該監裨將爲其專利作錢以給而餘剩則計其多寡折半仍歸私用折半分給色庫以爲彌縫之資而許多百種貿用之際每患不足元錢三兩外雖有折半出給之餘剩物價漸高役數充用而又爲不足則出債添補色庫輩之畢竟敗產至徵族隣萬無支保之勢故民吏輩裹足千里連呈備局自備局屢有飭關而褊裨操縱至今因循今年甚於去年新等亦如舊等實爲萊府之一大痼弊
정조 17년 · 강
命南陽府使具紞拿來嚴囚以道伯登聞條件各別詳覈
정조 17년 · 목
京畿監司徐龍輔狀啓以爲臣到任之後道內事情略有採探則南陽府使具紞恣行不法醜聲極其狼籍故應問各人等捉致臣營究覈取招問座首洪潤德吏房洪禧大等汝等身爲首鄕首吏一邑贓否宜無不知而諸般法外之事非徒不能規正乃反恣意助成竊弄公貨視若常事剝割生民作爲妙計雖以廉探現發者言之俵災之政所係何如而昨年營門俵下二百五十結之災不爲均俵於災民太半消瀜於中間而及至春間捧稅之時民間白徵極其夥然怨聲載路還穀法意何等至重則昨年年事雖値失稔捧糴之時以錢代捧已是法外而所捧之錢亦不歸於公庫盡數乾沒及到今秋無以充數又爲白徵於無辜之校鄕吏隸以至面任主人輩亦入於分徵之中官廳排朔米民庫雜役詳定米及儲置米等名色各異則幷以大同出秋高價捧錢而大同儲置不足之數皆以外倉還穀那移充數本府境內毋論士夫與常漢丘墓私養之松無數斫伐運置於邑底閭舍境內富民私通招來謂以稱貸勒捧錢貨各廳官屬葉紙書下求索無厭甚至於深夜倉卒之際聚會校鄕吏隸于客舍廳中列錄姓名使之各各出斂以報京債駭惡之擧指不勝摟而姑撮其大者爲先發問毋敢隱諱從實直告云則潤德等供以爲災結事則虛名俵災從實出稅之兩件册子今旣現捉何敢更爲抵賴乎不給民間中間消瀜者果爲八十五結零十八結自官帖給於鄕作廳六十七結零官家私用稅大同雜役結錢等依例出秩合爲一百八石零或捧九兩五錢或捧十兩五錢幷計結錢之以租捧上者則官用之數合爲一千一百五十兩還穀代錢事則昨年捧還時租每石代捧一兩九錢五分米每石代捧五兩二錢太每石代捧二兩五錢式官家隨捧隨用數果夥然而歲末磨勘時各捧耗條上納條本官所用官耗條及諸般應下條雖爲計除而虛留之數折租計之尙爲四百餘石今夏年還捧上時每石一兩九錢五分式以錢代捧自官用之者亦爲七十石兩項虛留難於充上初欲以結錢推移作租矣因結貿租關文下來已捧結錢則還爲出付面任使之分給民間更以立本樣租每石七錢式成出踏印件記別音分排者爲三百石鄕廳將校廳官廳等各廳各十五石作廳三十石使令廳倉兩色處各二十石官奴廳十六石各面二十六石各面主人十四石軍器色吏四石新倉色落條六十石使之各各備納矣風約及面主人則七錢式出給其餘幷不給價又二十七石則出給於洪禧大每石價八錢分授於所親官屬已爲備納又租七十二石米四石年七十石終未充數畢意以官廳色吏無面懸錄防營校卒料條則二十石零果以還米推移上下矣仍復出秩還捧於當初受食之校卒大同出秩時儲置米二十石一例磨鍊混同執錢或九兩五錢或十兩五錢還納那移事則大同米一石價爲十兩零還米一石價爲五兩零大同三十石自官家執錢以用運來新倉還米於海倉以爲充報上納富民錢貸用事則大阜靈興兩島民三人處各捧五十兩客舍夜會事則今八月望間有客舍修改之事看役諸校多會於客舍矣中夜自官家出送通引招致鄕所等及將校首吏分付以爲官有時急用處鄕所校吏各各隨力助納然後可免生事云故座首鄕所納四十五兩吏房洪禧大納三十兩其餘各人所納不能盡記而書納官家之時見其都數爲四百三十兩私養松斫伐事則防營經紀之際自官別定將校幷計大小四百株若千株則入於客舍修改其餘則不爲還給云都書員朴永煥等供以爲昨年營門俵下災六十七結零自官家區處一依實結例出秩捧上稅米每結幷雜費五斗八合式米二十二石十斗零每石價十兩五錢合二百三十八兩零大同每結幷雜費十三斗零式米五十九石六斗零每石十兩五錢或九兩五錢合三百十一兩零雜役每結六斗式米二十六石十二斗每石十兩五錢式合錢二百八十一兩合爲一千一百五十兩云該府使具紞幻弄災結執錢梁指之數爲一千一百五十兩還穀作錢入已爲四百七十餘石其外大同儲置之代捧取剩會付元還之擅自那移私山松木之斫取境內富民之勒徵以至各廳官屬之夜會白斂俱係不法萬萬駭悖各人供招旣皆吐實踏印文書又已現發故上項災結幻弄錢一千一百五十兩則今方嚴飭徵出屬之公庫使之防給民役作錢還穀四百七十石則一體徵捧還錄會案境內富民各廳官屬等處徵斂錢貨及私山斫取材木則一一還徵出給計料府使具紞爲先罷黜諸般不法罪狀請令攸司御處敎曰觀此狀聞中臚列者貪饕不法萬惡具備蕞爾南陽之邑有此所犯可謂常情之外外此虐民之政無非罔赦最是昨年歉荒其所行惡尤爲叵測令該府卽爲拿來嚴囚以其登聞條件出意見各別詳覈以爲區別公私計贓照律之地若不一一直招刑推得情期於取服而後已以此嚴飭該府
정조 17년 · 강
以兪漢寧爲承旨前望也
정조 17년 · 강
命未下直守令當日辭朝
정조 17년 · 목
敎曰催科當其時此時守令不可一刻曠官未下直守令使之當日辭朝
정조 17년 · 강
重推東萊府使尹弼秉推接慰官尹悌東仍命運監令道伯各別嚴査以爲懲勵
정조 17년 · 목
備邊司啓言卽見接慰官尹悌東別單則其一釜倉運監李命天等船運銅鐵私相和買潛斫封山雜木換出倭館雜種事也倭館之許多奸弊無非通事輩所作俑而至若李命天等潛運銅鐵而冒犯邊禁私斫封山而換取倭物法綱所在萬萬驚駭倭貢銅角過限不納未必不由於此輩年利之習請分付道臣使之各別嚴覈分輕重勘治後形止狀聞其一本府水營價布軍變通事也本府民少軍多疊役虛伍之弊該水使旣以變通之方有所陳聞待啓下自廟堂可以稟處此則姑置之其一本府雜物貿易條作錢取剩利歸褊裨事也該邑幕屬若能嚴畏朝廷似此鄙瑣屑越之事寧容登徹於奏御乎該倅一任褊裨之顏私監司不察該邑之奸弊使此貿易吏屬致有難支之境者誠極寒心此亦令嚴立科條毋敢更犯此後若有復踵之習則該府使施以重勘事分付運監之作奸於倭館幕裨之賭利於貿易莫非邑守不能檢飭之致事當重勘而邊邑遞易亦多可悶姑先重推使之自勵奉使書啓皆有體叚而接慰官尹悌東之別單多失格例請推考允之敎曰運監事不可循例勘罪而止嚴飭道伯各別嚴査狀聞以爲別加懲勵之地
정조 17년 · 강
命御營廳獵虎砲手今姑撤還嶺南軍徵番觀勢行會
정조 17년 · 목
該廳啓言東七陵近處獵虎砲手五十名定將校發送矣多日行獵終無虎跡請今姑撤還敎曰昨筵欲爲下敎矣以卿之不爲入侍未果矣卽爲撤還又啓言本廳來甲寅二月三月應立後部後司屬黃海道十邑軍兵從次第當爲徵召而其中延安白川安岳海州以尤甚邑因傳敎纔已退番其餘稍實邑軍數未滿二哨旣不成一司之制亦難與遠道他部軍合番限年豐一體退番以四月五月當前部前司屬慶尙左道五哨軍兵請進番徵召允之敎曰昨日賓筵有下敎事觀勢行會
정조 17년 · 강
敍前承旨李冕膺命吏曹佐郞柳師模兵曹佐郞金熙華相換
정조 17년 · 목
敎曰前承旨李冕膺敍用令該曹口傳付軍職吏曹佐郞柳師模兵曹佐郞相換亦令口傳相換○吏曹啓言本曹佐郞柳師模兵曹佐郞口傳相換有命矣兵曹佐郞金洛一金熙華洪受浩俱未經侍從崔時淳已經本曹正郞拘於格例不得擧行敎以與金熙華相換
정조 17년 · 강
以李秉鼎爲同義禁尋遞以沈煥之代之前望也
정조 17년 · 목
敎曰違牌同義禁許遞待下批先進去後謝恩
정조 17년 · 강
命罪人具紞嚴刑捧供
정조 17년 · 목
敎曰罪人具紞聞已就囚令該府不拘夜深卽爲開坐嚴問捧供若有一分國綱至殘之地如渠之輩乃敢肆行胸臆使俵災之政不及於小民貪饕之習流毒於一邑者可謂罔赦旣聞之後若無懲一之擧所謂懲貪之典將何所施何必先爲施威作爲層節依史官所傳筵敎箇箇各別嚴刑期於如法處斷之地事分付禁府昔在先朝因南陽倅事或臨街嚴處或臨門訊推以其時兩倅所犯方於具紞輕重深淺果何如渠於此雖欲倖逭得乎以此添問目嚴問事亦爲分付
정조 17년 · 강
遞承旨沈煥之以徐邁修代之前望也
정조 17년 · 목
敎曰都承旨方在禁府坐起處例不得兼帶本職許遞仍令該曹口傳付軍職前望單子入之
정조 17년 · 목
承旨兪漢寧啓言罪人具紞草供所當卽爲捧入而屢度催促今始來納以致深夜酬應其在道理萬萬駭然請當該禁府堂上一竝從重推考從之
정조 17년 · 강
命禁府行首都事執筆都事拿問捧口招以聞尋命另擇相換
정조 17년 · 목
敎曰今日禁府擧行極爲駭然此非如是侵夜之事而夜漏將半謂以一一捧遲晚竝與草供而不爲捧入若此則又將徹宵乎當該諸堂雖因承宣之請推而許施幺麼一貪夫捧供屢勤飭敎本府行首都事執筆都事拿問捧口招以聞事分付該府○因禁府都事宋彙敏申夔相囚單敎曰近來金吾卽全不擇人以致擧行之莫能成樣竝令該曹口傳另擇相換
정조 17년 · 강
拿假注書鄭文始尋命放送
정조 17년 · 목
因囚單敎以附過放送
정조 17년 · 강
酌處時囚具紞罷京畿前監司徐鼎修職
정조 17년 · 목
義禁府啓言南陽府使具紞原情以爲特敎嚴問之下豈敢一毫粧撰重犯死罪乎昨年災結事則營門俵下二百五十結內民間分俵所餘爲六十七結而竝與結錢之以租代捧者一千一百五十兩果爲私用還穀執錢事則各樣耗租及結租一千二百二十石太二百七十石因營門作錢之關以此爲執錢之端本府耗租三十八石亦爲以錢代捧故若或有緊急需用則間間貸取而卽輒報償虛留四百石則防營設始之時討捕防營校卒處四朔放料米爲九十六石矣及其防營之不設也勢將自備充報而無以本色彌縫代以作租爲二百三十一石及渠私用六十九石或給七錢或給八錢於受料各廳及風約諸人處已爲收捧實虛留租七十八石麰七十石米一石太四石初無官廳色逋欠樣載錄之事大同出秩事則仍訛襲謬依前出秩雖非渠之創開而實爲法外所犯還穀那移事則儲置多有不足報使而不得許題故果以倉穀二十石那移充數富民及各廳勒徵事則富民錢一百五十兩果爲推移而各廳人等處二百七十兩錢果以秋鹽稅錢貸用而實非橫斂之事矣私養松斫伐事則防營設施後爲修補各廳果爲斫取一百七十二株矣二十四株用於客舍重修時其餘則尙置於邑中此外更無可達之事云故以傳旨及道啓辭意發問目施威嚴問則幻弄災結執錢梁指作錢還穀私自區處富民錢之勒貸私養松之斫伐雖已遲晚至於大同儲置之代捧取剩稱以承訛襲謬各廳官屬之夜會白斂諉諸各人等貸納鹽稅糢糊納供終不輸款請刑推得情敎曰渠亦人耳亦知如此則生不如此則死之利害關頭抑何心術罔念行百里半九十里之戒纔得一麾意慾滿足大貪小饕無所不犯凡所以厲民虐民之政如恐一事之或漏剝膚椎髓頭會箕斂楊子所謂狼獸之角而翼者渠之謂也如許貪吏置之近畿尙逭王章者豈可曰有懲貪之典乎況偸弄災結無難都吞忍使頷顑饑民替受白徵之苦無辜籲天天可欺乎今日之就拿被訊難誣者理也一言而蔽之日渠之罪罔赦然各項所犯無非移此而充彼破西而補東其計至黠其竇不一若令考律定罪則當爲枉法贓而准監守自盜矣旣下準字則例爲杖流豈非失之太輕乎以今貪風日熾之時若不嚴法重繩何以懲後而戢他乎待栲訊限滿更加嚴刑一次遠惡絕島限己身減死定配那移假貸之物令道伯一一懲出偸用災結亦卽還給於民間或以當納者計給竝於發配前收殺狀聞事嚴飭該道貪吏莫察民之受困若此誰當執其咎乎按道未久之前伯時伯猶能摘發許久在任不卽論奏前前道臣徐鼎修施以罷職之典
정조 17년 · 강
判下諸道殺獄回啓于刑曹罷開城留守金魯永經歷崔景岳豊德府使林性運職樂安前郡守洪采疇興陽前縣監李性重平昌前郡守李曾祜幷令該府拿問處之重推旌善前郡守沈原之
정조 17년 · 강
命刑曹殺獄罪人朱成哲具格捧結案覆檢官徐謙淳拿問處之蠶頭放火罪人曹潤履依定式照律
정조 17년 · 목
刑曹啓言東部牒呈內今月初七日加五里任掌韓二夢等手本以爲本里尹判書墓舍修補而昨日夜間牛耳里居民朱成哲爲名漢右宅京役軍高小得拔劍刺之高哥已爲身死云故依例檢驗事捧甘當部矣初檢官金相穆牒呈內屍親妻於仁連伊供以爲渠卽貞洞尹龍仁宅婢子而夫高小得以上典宅墓舍役軍雇立矣今初七日墓直姜太位來言曰汝夫喫餠挾食幾至氣塞之境云故與太位同出則其夫臥在於無主家空房死已久矣所着單袴血色狼籍問於太位則答以爲汝夫被刺於去毛匠處云詳問於發告人依法償命云正犯朱成哲供以爲渠以去毛匠爲業今月初六日屠牛於後洞姜同知家去皮未畢之際今此致死人突出詬辱曰皮多剩肉汝是賊漢云渠答以爲京中則有宰殺工錢鄕里則只給皮張故不得不然云爾則致死人奮然直前以拳撞渠之胷膛仍執衣領使之顚臥於皮上以手按項以膝築胷故渠欲免其打以執刀之右乎且揮且遮而厥漢終不止之故渠亦不無憤心果刺其股間致死人始舍渠而却立曰此漢以刀刺我在傍之姜同知及其他役軍等一時突入亂打渠至於頭部破傷而仍爲結縛矣忽聞人言則被刺人斯速擔置於空房俄聞厥漢已死渠實無殺死之心被打之時只欲厥漢之退去一刺其股不過爲免打之計而因此致命曾所不料云看證姜太位招以爲尹宅今八月爲始修改墓舍今纔畢役役軍輩言內願爲屠牛分食故依其言果爲屠宰於渠家矣致死人高小得見其剝皮之多肉與成哲言責爭閧俄聞小得哀若之聲急出見之則小得扶執成哲而言曰此漢以刀刺吾松明火光之中詳細見之則小得之右胯內邊果爲被刺見極驚慘先奪成哲所持之刀仍卽結縛擔置小得於同隣無主之空房矣伊夜三更卽爲殞命故一邊招致洞任使之報子當部坐待鷄鳴馳注通奇于屍親等所謂挾食事則或慮女人輩驟聞死報驚惶顚仆不能遠出故欺隱而別無他意云實因則彼刺致死的實云覆檢官徐謙淳依例覆檢實因被刺致死的實云矣凌辱起於屠場爭閧出於卽地庖刀在手乘憤亂刺漬血於衣袴之外致命於項刻之閒行兇之慘毒未有若是之甚者渠旣箇箇承款請依例結案取招姜太位則始旣犯法潛屠終令釀成殺變究厥罪狀不可與尋常看證循例放送自臣曺照律嚴勘允之敎以正犯朱成哲之殺越情節渠旣自服惟當結案用法待開坐具格捧供以聞檢案何等審憤處則覆檢官徐謙淳之全謄初檢狀牒已犯法禁依俙說去草率論斷者亦萬亦駭然爲京兆卽尙不識殺獄之爲何事他日百里其可綜明乎以此不成說之檢案循例捧置及其完決也又無一言請罪本曹事亦難免不察後勿如是謙淳則爲先令該府拿問處之又啓言罪人曹潤履蠶頭近處放火節次旣已箇箇承款依例同推考覆親問結案取招矣係是一罪依法典照律報議政府詳覆施行敎以旣有申明定式之律文依此照律草記
정조 17년 · 강
以李秉鼎爲開城留守備薦也
정조 17년 · 강
以李文爀爲豊德府使權儐爲開城經歷口傳也
정조 17년 · 강
命中宮殿誕日只進表裏
정조 17년 · 강
召見藥院提調徐有防備堂趙心泰畿伯徐龍輔于重煕堂
정조 17년 · 목
予謂徐龍輔曰具紞事係是變怪畿甸咫尺有此犯科尤可痛也推給民間之物卿須嚴督推給毋或有名無實也予謂趙心泰曰禁御軍徵番不遠兩營將臣處果商確便否而何以則爲好云耶心泰曰臣果依筵敎相議則皆以爲在軍門少無掣礙在鄕軍實多除弊云矣
정조 17년 · 강
召見開城留守李秉鼎于誠正閣
정조 17년 · 목
秉鼎辭陛也○予曰卿將將老便養爲之多幸賓對可以數數登筵而考試時無以見卿矣卿於藩任必欲爲異於人之治故不得不靳持矣居留雖異於方伯而亦須知此意善爲之也秉鼎曰聖敎之下何敢仰達而錦伯時事都是見忤於人而然無非臣之自取也公而有當官僨誤之罪私而負先臣淸愼之戒今此居留雖是閑局而臣心兢懼無以仰奏矣
정조 17년 · 강
命下送金履祐林壽福等子陰竹縣卽其地杖配仍飭此後畿邑嶺邑糧餉屯監之作弊者嚴加禁察
정조 17년 · 목
京畿監司徐龍輔狀啓以爲因史官金良倜畿內糧餉廳屯田摘奸書啓陰竹前後屯監之作弊者捉致刑棍分輕重照律定配事有命矣該屯監林壽福及丙午屯監韓德載昨年屯監金履祐等一幷捉致臣營反覆究覈則或稱流來已例或稱初無是事作弊情節終不直告故更爲發關査問于陰竹縣則屯民等所告內本屯稅穀一自韓德載下來之後蹯驗災實初不區別無論班戶與常戶專以笞治勒捧爲主故雖有全陳田沓與初不掛鎌處蠲稅一節不敢希望伊後屯監則一用前屯監之所定所謂踏驗便同走馬看山則其爲虛實相蒙不問可知至於昨年年事旣已慘歉則災實區別尤當自別而稱以不得災減於上司只以塞責給災故陳土之稅㥘於威令擧皆應納甚至今年春間攘奪釜鼎要於中路奪取還米或於市上掠取錢穀又以陳頉未捧之數作爲結錢還上今方出秩督捧幸有傳令還寢故雖不備納豈意昨年之害至及於今秋雖以斗升言之比前本官所納加入之數恰爲一升今年屯監則只憑前例所謂災實亦不詳審但曰如今豐年豈復有災爲言故初不指審田頭無論陳起皆以備納爲心至於書客旗手則雖無自作之弊端其奴子種種酗酒作挐云該縣監亦爲廣加探察則各年屯監之作弊果如屯民所告云故更以邑報諸條嚴棍盤問則韓德載供以爲渠則以初年屯監不知頭緖故給災收稅之節每問邑吏眼同擧行而以渠迷劣之見自以爲宜無稱冤矣今於年久之後許多罪案至入於摘奸之時有此推問之擧莫非渠死期將迫之致而田沓災實隨年不同增減無常伊後屯監之不爲踏驗區別一遵前總勒捧云者實未可曉至於笞治屯民事則雖最殘之常漢初無是事況班戶乎此實曖昧云金履祐供以爲踏驗執災何敢曰一一均平而雖以本色所報言之所謂踏驗無異走馬看山云爾則渠之未嘗不爲踏驗可以推知結錢之換充屯稅事則自是本屯流來已例故果以結錢推移取用還穀要奪事則屯民中稅納難辦者或以受還備納爲言故依其願入送旗手於分還處使之領來捧上而已初無勒奪之事斗上加升事則本屯收稅之斗升俱是烙印雖欲濫捧其勢末由民家奪鼎事市物掠取事俱爲曖昧云林壽福供以爲今年年事稍爲登熟故執災之節捧稅之規一依前例爲之而已初無科外濫捧之事書客旗手亦無一毫作挐之弊而渠率去奴子酗酒場市果爲的實故卽其地使旗手結縛捉來笞治禁斷此外實無所犯云今此前後屯監諸般作弊之狀旣已現發於史官摘奸之時又復彰著於本邑査報之中而游辭吞吐一味抵賴者究厥情狀誠極痛惡就其中區別輕重則稅額之勒定斗上之濫捧各年屯監均有其罪金履祐之還穀要奪林壽福之奴屬作挐雖以渠輩粧撰之計亦不敢全諱而其外釜鼎勒奪市物掠取結錢換克等事尤極頑悖萬萬驚駭不可以渠輩發明之說有所容恕金履祐林壽福等則下送本縣取遲晚以爲照律定配之地韓德載則始初執總雖或過濫事在年久有難追究餘外弊端亦與兩年屯監差有間焉書客旗手等則本邑報辭旣稱無弊幷自臣營分輕重決放矣敎以屯監作弊嚴飭何如則有此犯科至登書啓使之査啓所犯如是狼籍▣▣痛駭金履祐林壽福兩人下送該縣令該倅更加嚴杖卽其地定配此後屯監若有作弊之事不問犯之輕重直爲嚴刑三次卽其地定配如是下敎之後該道若有闊略致有現發難免違令之責矣嶺南之比安金海亦依陰竹例禁察事幷令糧餉廳行會兩道
정조 17년 · 목
以柳焵爲大司諫洪良浩爲同成均
정조 17년 · 강
命注書徐有聞還付翰林牌招入直
정조 17년 · 강
命漢城主簿徐謙淳嚴問捧供
정조 17년 · 목
義禁府啓言因殺獄罪人朱成哲獄事覆檢官漢城主簿徐謙淳拿問處之事命下矣徐謙淳今方拿囚敎以開坐嚴問捧供
정조 17년 · 강
召見藥院提調徐有防副提調徐邁修及訓鍊院公事堂上趙心泰于誠正閣
정조 17년 · 목
藥院日次承候也○徐邁修曰院中有煮粥故事而近久廢却故臣入院中屢次申飭終未行之矣予曰政院之煮粥自是古例先朝或時進御至今傳爲美談何可廢此故規乎此後卿等相議申復也近聞朝臣盤床器皿皆用匣器至於與儓下賤亦多效之云然否徐有防曰果有此弊矣林濟遠曰匣器盤床數件之價可敵一鍮盤床其弊不些矣予曰例燔之器亦足可用何必別造匣器乎且聞盤床外如甁罌林鍾之屬務相奇巧多有新出云此等之弊亦可痛禁知申旣兼廚院以此言于都相另加申飭使之勿造而不必以筵敎禁之矣予謂趙心泰曰予於水原事或恐貽弊民間以治道掃雪等事言之設契似便好故向言於畿伯而以無文跡尙未擧行云卿其詳問於前前畿伯出擧條行之好矣心泰曰雖不設契素有給價之例矣予曰無田夫處何以爲之乎心泰曰如南泰嶺等處以附近田夫爲之免其戶役故民皆樂赴矣予曰水原驛弊多端至於裨屬皆騎馹上來云然否心泰曰然矣予曰行宮事體自別當設置撥馬一如西路而此亦猝難變通至於狀啓之亦付驛子此爲痼弊卿其往復守臣以爲設置穌弊之方可也城役物力今幾區處始役方略及監蕫可堪之人其果留意否心泰曰臣招致府校議其方略而石物輸運之道冬節爲宜此則當及今爲之城基築地之後開春後卽爲始役計而其中城樓木村甚難矣予曰當於安眠島長山津斫取以用當容入幾許株耶心泰曰將先始南北樓而所入不下五亦百株至於鐵物雖自本府貿用而貿取之道當自備局行會各道矣予曰然則幷當出擧條乎心泰曰從當爛商稟定矣
정조 17년 · 강
命朔膳貢獻物種勿拘尺度封進重推慶尙監司趙鎭宅
정조 17년 · 목
敎曰曾聞朔膳貢獻物種之如海衣魚卵廣魚等種拘於長廣糊付誕塗不但事面之欠精其爲民弊想亦不些有隨所捉勿拘尺度封進之命而此等處不能每每致察意謂行之數年令已行矣近聞營邑之封進依舊爲弊今日適因海衣貢獻聞之比前差減塗付則一也此必廚院點退而然其委折令廟堂査處申加嚴飭兩南關東而今此現發卽嶺南事也該道臣從重推考亦令廟堂各別嚴飭
정조 17년 · 강
判下合二慶庭試武科初試規矩
정조 17년 · 목
兵曹以王大妃殿恰躋五旬惠慶宮恰躋六旬合二慶慶科庭試武科初試規矩啓稟以鐵箭三矢百二十步柳葉箭五矢百二十步一巡二中講書粗以上取二技點下敎曰初試三百人之數與規矩之鐵箭講一遵丁卯年已例而近來亦多專不肄習今番初試時柳與講俱未入格若於亦兩單技過一百四五十步者令試所具別單草記付之額外若此則西武雖得意京與東南北方之武當向隅京中及八道武士中柳葉箭單技五中及亦兩過百三十步以柳葉箭一中見落亦爲別單付額外至於講則以其有古例雖點下而試官等萬一拘於京武穎私有不當越而越者則令臺臣監試者卽爲草記則當令兵判開坐慕華館聚會京外武士後考官參考官則幷嚴棍克軍其中如有將臣令該府勘律事預令訓鍊院知委京外以示同慶廣取之意東西土武士尤爲得意之秋令道帥臣限科前別設料窠依京中別付料例拔例勸弊事亦令訓鍊院措辭行會期有二百步遠射而初試時如越二百步者令試所草記直付殿試待唱榜口傳直付加設武兼事本曹預爲知悉
정조 17년 · 강
罷瑞山郡守鄭澤孚職仍命拿勘以吳應常代之口傳也
정조 17년 · 목
司僕寺啓言各牧場之漸就凋殘非特牧官之多不得人苟求其弊寔由於地方官之不有法意侵漁牧民莫可支保而然則馬匹之不善牧養田土之間多陳荒亦不可專責於牧官矣其中平薪牧場比他最甚若不一番大變通則甚將罷場而後己事之寒心莫此爲甚向來各牧場之點馬量田等節筵稟蒙允後先從平薪牧場爲始而不可付之前牧官故以堂上武臣中曾經守令有聲績人分付銓曹拔例差遣凡係矯捄之方將倣京畿之永宗湖南之法聖例邑自邑鎭自鎭以至分籍一款而已有陳達屢承批旨以此面飭新牧官使之着意奉行卽接該牧官所報則大山棃園倉宅三牧場許多弊瘼幷皆條列方事釐正而大山牧民之受困於本官者比諸棃國倉宅殆有甚焉若其軍保之勒定還逋之鄰施徵官屬之誅求十百其端莫可禁止云本寺前後之筵稟關飭固何如而外方之循例看過少不警飭者誠極駭然此雖流來已久非今斯今而揆以事體宜從現發者先爲飭勵請當該湖西道臣從重推考地方官瑞山郡守令該府拿問處之自今爲始大山場內牧民之受困於地方官之許多弊端牧官親執査實一幷禁斷成出節目一報巡營一報本寺以爲永久遵行之地棃園倉宅亦令就次釐正之後或有一分違越則當該地方官守令依此例拿問嚴繩不飭之道臣一體請勘之意著爲定式仍以此意分付監牧官亦爲發關於該道道臣使之知委各該邑敎以救弊之方莫如救其本大抵邑與鎭之間無異上下官者卽近來法綱解弛而然其人之地處勿論當以其官之高低決其當否而邑勢愈重鎭瘼愈痼者亦由於上營之任其所爲不能致察而然也牧官之於地方官亦然向欲先從平薪牧場釐弊旣命拔例擇送旋以邑倅邑吏侵若該鎭牧之弊嚴加禁斷更欲依永宗法聖例分籍則爲地方官者但當一遵朝令禁戢謬習而不此之爲反有此相較之擧者萬萬駭然雖少於此之事若有朝令義不敢若此況擇送之擧旣出朝紙則尤焉敢乃爾該郡守爲先罷職令該府拿問嚴勘慈慂之色屬令道臣嚴刑分等勘治苟究其本亦由於道臣不畏朝令而然初欲直爲譴罷猶不詳其事實其委折卽爲首實報來後草記該倅之代令該曹口傳各別擇差下送與鎭長牧官相議蘇弊如是之後萬有一毫頡頑之弊該倅卽其地方定配斷不可已以此分付○敎曰旣是交差之窠邊地之積滯亦莫如近日瑞山郡守之代未經邊地中差送仍用履歷事分付
정조 17년 · 강
命韓德夫獄事依大臣議施行智淵獄事更令道臣査啓
정조 17년 · 목
刑曹啓言謹依判下發遣本曹郞廳問議于領府事蔡濟恭則以爲金南益獄案詳細考閱德夫之足踢要害旣甚明白檢官之手按浮脹非止一再而況又詞證俱備前後如一雖欲對揚天地曰生之德求生於必死之中實無其路原其鬪閧之崇只在於分錢升米之爭其所行兇未必出於惡之欲死之意而被踢者旣死之後諸般原恕之論不當行於其間矣漢高約法直曰殺人者死而已其情之出於欲殺與不欲殺初無區以別之之事今若於此等獄事矜其本情特有所闊狹則北方之强異於南柔竊恐有睯不畏法之患嚴飭道伯使推官連加嚴訊期於取服之外更無他道云矣大臣之議如此請上裁敎以依大臣議施行又啓言因智淵獄事査啓出意見論理草記事判下矣蓋此獄事以脇以肋傷處分明或舂或蹴證招俱備至如病時之血缸尤爲敺傷之鐵案前後檢官皆以智淵爲正犯道臣論啓亦無異同第於其間不無疑眩之端震郁敺打在於四月初一日官庭決笞乃是翌日若使震郁有死生之慮則何以捉入又何以施笞乎笞後滯囚又過五日放釋之時加笞二十則震郁當初被敺之不至深重可以推知雖以左臀皮脫處圍圓長一尺七寸三分見之杖處傷損亦足爲崇取見無冤錄杖瘡死條亦有毒氣攻註靑赤色更看脇肋等血癊有無仰面脇肋之赤黑色可諉之以舂蹴時受傷而合面脇肋赤黑色除非自下撞觸則安知非杖毒之血癊乎毋論檢官與道臣皆以先入之見敺痕則執定杖處則活看無一辭完決亦欠審愼請令道臣更加詳覈登聞後稟處敎以卿等意見旣若此令道伯査啓務從消詳無或一毫泛忽亦勿遲滯事申飭行會
정조 17년 · 강
勘放時囚李曾祐分揀徐謙淳宋彙敏申夔相
정조 17년 · 목
義禁府啓言前郡守李曾祐原情以爲奉職無狀乃以前任平昌時檢報不詳至煩置對悚惶兢惕無地自容蓋獄囚智淵鄕班也致死人李震郁下吏也相與鬪打之時所謂震郁凌辱鄕班拔鬚握髻罔有紀極有關風化故果有兩次笞治而初檢時臀腿上皮脫處則色不赤黑體又柔軟故果以伊時迷見有所載錄敢爲自明之計獄體何等重大則初不十分詳審率易論理乃於年久之後致動淑問之命昏謬不審之罪萬殞難贖云年過七十法不當請刑請上裁敎以年過七十當寒滯囚宜念罷職放送又啓言覆檢官漢城主簿徐謙淳原情以爲殺獄文案關係重大而生疏迷錯不能從實盤覈得其情節乃以糢糊之說疏率論理初檢牒辭未免謄出自歸於冒禁犯法之科莫非溺職之罪惟竢重勘云請刑推得情敎以後勿如是之意嚴飭放送又啓言本府行首都事宋彙敏原情以爲罪人草供何等嚴重而不善檢飭以致草供之遲滯無所逃罪云執筆都事申夔相原情以爲不能速書以致遲滯恭竢重勘云請竝刑推得情敎以六十老蔭豈堪金吾嚴急之職務乎旣有相換之命分揀放送此後都事擇差之方令吏判與該堂爛商草記稟處
정조 17년 · 강
命水原府餉穀依還上例一體停退
정조 17년 · 목
該留守李命植狀啓以爲糶糴之法還餉各異本府之糴純餉無還而今十月十九日伏奉下諭有昨年條舊還停退之命臣祗受封啓時只以布諭民間之意陳聞而本府旣無還上則政宜具論此意以竢處分而昏耗疏泛頓然忘却卽以有旨辭意知委民間則雖其至愚無知之流莫不感激歡欣矣久而後始爲覺得其昏錯卽欲更督民間則有違聖上特念曠蕩之恩仍又無端停退則實非微臣奉法守職之道左右思量萬萬罔措玆敢據實自列惶恐待罪緣由馳啓敎以觀此狀辭頗有古色何可以此引罪卿則勿待罪依還穀例一體施行事回諭
정조 17년 · 강
罷刑曹判書李得臣參判申光履參議李義弼判尹趙宗鉉左尹宋鍈職
정조 17년 · 목
因刑曹漢城府堂上仕進及郎廳卯酉仕摘奸書啓敎曰向以赴衙早晩申飭何如則雖難每日早赴飭敎未幾一向晩赴已爲駭然況諸堂中無一人仕進云萬萬駭然幷罷職政官牌招開政差代承旨前望入之待下批牌招察任
정조 17년 · 강
遞差承旨金履成兪漢寧以申光履宋銓代之尋遞光履以洪仁浩代之竝前望也遞林濟遠洪義榮
정조 17년 · 목
敎曰怠忽可駭當該坐直承旨一幷遞差○敎曰左承旨右承旨許遞與都承旨待下批牌招察任
정조 17년 · 강
以徐邁修爲刑曹參判前望也尋命遞差
정조 17년 · 강
敍前承旨曹允大李濟萬
정조 17년 · 목
以洪明浩徐美修金啓洛爲承旨鄭昌順爲刑曹判書洪明浩爲參判鄭大容爲參議具庠爲漢城判尹沈煥之爲左尹
정조 17년 · 강
遞刑曹判書鄭昌順參判洪明浩右尹李敬一
정조 17년 · 목
敎曰老矣似難供劇未肅拜刑曹判書與呈告亞尹許遞與參判遷轉之代今日政差出
정조 17년 · 목
以李致中爲刑曹判書曹允大爲參判洪義榮爲右尹
정조 17년 · 강
推吏曹判書金思穆
정조 17년 · 목
承旨南公轍啓言凡官職相換必待單子啓下始爲頒布例也而今番部官相換之時纔入單子徑先知委致有諸部官來呈肅單之擧事體所在極爲未女請當該吏曹堂上推考從之
정조 17년 · 강
御春塘臺行官弓中日試射
정조 17년 · 목
小布五矢一巡入格別單宣傳官崔性烈四中柳葉箭五矢一巡入格別單扈衛軍官趙廷呂貫一中邊二中竝直赴殿試○敎曰今日官弓中日之臨試以大比慶科之在近而近來射藝抛棄帳殿應射無一五中入格者豈凌晨臨試之意乎此蓋武將不能着意勸課而然令該武將知悉俾有進就之實效旣設試場以渠弓更試一巡所謂優等者只是扈衛軍官趙廷呂一人之三中四分雖拔例直赴殿試而孰謂扈衛軍官之能射此亦近忽勸課而然況合營之後其所肄藝宜異於前而才劣如許此後刮目在於都相之留意奬勸亦以此意令扈衛大將知悉
정조 17년 · 강
命宣傳官崔性烈還鄕時沿路給樂給馬贈參判崔孝一家遣灣尹致祭
정조 17년 · 목
敎曰故忠臣贈參判崔孝一之忠義前乎萬古而未之聞蔭補之擧不施於此家而何爲此所以特除宣傳官以寓一分酬奬之方而今日能決科此家此人之爲此豈不奇韙乎令廟堂分付道帥臣處宣傳官崔性烈還鄕時沿路給樂給馬宴需贈參判家令該曹卜日下送香祝遣灣尹致祭後狀聞事亦爲分付道臣處
정조 17년 · 강
汰宣傳官李章漢
정조 17년 · 목
承旨洪仁浩啓言宣傳官李東善傳命擧行之際事多顚錯誠極未安所當重勘而本院無可施之罰何以爲之乎敎曰推考
정조 17년 · 강
遞差承旨南公轍金啓洛遞承旨徐美修以柳焵李勉兢尹長烈代之前望也
정조 17년 · 목
敎曰替入已駭然入侍命下推諉亦甚駭然當該承旨南公轍金啓洛一竝遞差在外承旨許遞前望單子入之待下批牌招察任○政院以長烈時在伊川任所啓請斯速上來事下諭敎以意謂上來點下矣此時糴政方張難付生手畢捧後上來事下諭
정조 17년 · 강
配時囚具紞于鹿島鎭
정조 17년 · 목
義禁府啓言罪人具紞栲訊之限已滿請依判付內辭意嚴刑一次興陽縣鹿島鎭限已身減死定配發遣府書吏押送配所允之
정조 17년 · 강
命水原及海西單付同知追榮者口傳下批
정조 17년 · 목
水原留守李命植狀啓以爲因吏曹啓下關班族之單付同知者發令遍問則應入者爲二十一人故職姓名年歲區別後錄馳啓嘉善金就成年九十四金夏俊年八十五正憲林貴漸年九十一嘉善李誠潤年九十三金漢鼎年八十五韓爾正年八十七張後彬年八十五中源萬年八十四宋時炯年九十三李鳳昌年八十四金道熙年八十七嘉義洪以重年九十四嘉善許皝年九十四許曙年八十四尹遠起年九十二金烒年八十五李泰老年八十六崔濟恒年八十五崔弘器年九十四趙海龍年九十金泰英年九十二黃海監司李泰永狀啓以爲因吏曹啓下關班族之爲單付同知者遡考累式年戶籍親執精抄之意前監司李祖承在任時分付各邑而黃州等九邑所執今纔齊到故更爲較準於臣營上帳籍則應入者合爲三十八人而班族的實故職姓名居住年歲開錄于後餘外各邑皆以無乎執來緣由馳啓黃州牧嘉善金鳳彩年九十六李億齡年九十四嘉義朴就垈年八十四海州牧嘉善鄭梓年九十五金重垕年九十一咸廷弼年八十五谷山府嘉善李元植年九十平山府嘉善印周華年九十八崔與斗年九十五金昌華年九十五簡厚孟年九十四尹之澤年九十二李聖徵年九十一柳星煌年九十金兌慶年八十九吳德化年八十八鄭亨祚年八十六甕津府嘉善安斗明年九十四嘉義朴泰命年八十九周慶億年八十六嘉善金九鼎年八十四載寧郡嘉善李鎭德年九十二尹泰謙年九十二嘉義崔春光年八十八金相重年八十八嘉善李現英年八十六金汝泰年八十五朴春彬年八十四鳳山郡資憲崔益三年九十九嘉善金兌夏年九十九嘉義李夏柱年九十九嘉善李德鵬年九十五文化縣嘉善河水淡年九十崔武纘年八十八松禾縣嘉善孫允爀年九十六楊萬說年九十五車國世年八十三金尙礪年八十五竝敎以令該曹口傳下批
정조 17년 · 강
命鳥銃入格金虎門砲手等木疋施賞
정조 17년 · 목
都總府以三營門入直將官禁御兩營騎士及訓局馬兵金虎門砲手等試射放單子啓敎以砲邊二中四名今番旣命書入令該營各給木一疋
정조 17년 · 강
推檢校直提學徐有防遞差兵曹參知李師濂
정조 17년 · 목
政院啓言檢校直閣鄭大容今日入直內閣而省記誤以檢校直閣南公轍書塡至於入啓追省記今方捧入而莫重省記有此做錯當該入直閣臣及兵曹堂上不可無警請竝推考允之敎以閣臣則南公轍譴遞出去鄭大容赴坐其間誤書之不察須資之閣臣當當之當該閣臣捧傳旨該堂遞差
정조 17년 · 강
御誠正閣行抄啓文臣親試及課講召見藥院提調徐有防副提調徐鼎修親試試官鄭大容南公轍課講試官徐有防徐龍輔
정조 17년 · 목
藥院日次承候也○試官率應製應講抄啓文臣入庭行禮訖以擬虞九州民人等謝蔡蒙旅平爲十月朔親試表題應講文臣以次進講副司果崔璧典籍韓用鐸左傳俱純通璧初以純粗居首改以純通敎曰嶺人多質誦易超等允倍劃外特爲十倍劃用鐸亦純粗改以純通敎曰眞實其人人如其貌諸卦之能誦可謂諸員之最特爲十倍劃仍敎曰抄啓文臣宋知濂朴宗京周易連三次能誦韓用鐸崔璧申星模李羲甲洪秀晩四書三經左傳今已畢講竝特爲除講其餘未準試嚴耆朴鍾淳李明淵金履載一體除講事分付○親試典籍韓用鐸副司正李弘達俱三下命比較以擬齊群臣賀鷄鳴犬吠達于四境爲箋題弘達次下居首
정조 17년 · 목
景慕宮冬享大祭在再明也
정조 17년 · 강
汰宣傳官金盖彬李儒燁以李章漢李勉植代之勉植初仕也
정조 17년 · 목
該廳射講別單以儒燁俱居首敎曰此亦國試也當該宣傳官李儒燁決棍汰去行首宣傳官亦爲汰去其代幷令該曹口傳差出
정조 17년 · 강
考下抄啓文臣課試試券
정조 17년 · 목
先是以馬上橫鞘意氣歸七言十韻排律爲五月朔課試比較題考入矣至是判下副司果李明淵二下居首敎曰捧券半載始見考入者其得意處與題相稱如見其人渠亦有花磚之想乎特爲六倍劃又因副司果韓用鐸三上試券敎曰句作好氣象好合置三倍劃以萬年枝五言十韻律詩爲六月朔課試題副司正宋知濂次上一居首童穉不識衣冠七言四韻爲七月朔課試題典籍韓用鐸三中居首擬漢群臣賀聞蕭何追信之言諭以吾亦欲東箋爲八月朔課試題副司正宋知濂三下居首
정조 17년 · 강
景慕宮經宿時日膽門環衛逌膽門開閉命依此定式節目付標
정조 17년 · 목
敎曰日膽門外壯勇大將率本營入直馬步軍環衛逌膽門出宮前除標信開門還宮後還閉此後景慕宮經宿時以此定式節目付標
정조 17년 · 강
遞總管徐有大李敬一以權以綱李集斗代之前望也
정조 17년 · 강
遞承旨尹長烈仍命今日政差出
정조 17년 · 강
命以明日兼行常參次對
정조 17년 · 목
政院以明日常參經筵啓稟敎以署事之制弛而政府六曹無緊務於是乎逐日朝啓之常參與晝仕之各司徒有其名近規則以朔望常參爲愛禮之一端此亦未兌間闊明日則常參爲之次對進定兼行各司久任卽及輸對官同爲進參事分付處所以便殿爲之雖似冗官宜責循名之道而各道句管堂上久不差代今日草記啓下使之備員進參○備邊司啓請行司直鄭民始關西句管戶曹判書沈頤之湖南句管還差延豐君李坤關東句管禮曹判書閔鍾顯湖西句管差下行司直鄭昌順李文源備堂還差鄭昌順嶺南句管李文源北關句管幷仍還差允之
정조 17년 · 강
改差宣傳官具載肅
정조 17년 · 목
兵曹啓言卽接宣傳官廳牒報則南陽前府使具紞以貪贓依法典拔薦其子載肅亦以貪吏之子拔薦云矣宣傳官具載肅該廳旣以貪吏子拔薦請改差允之
정조 17년 · 목
以李鼎運鄭致淳爲承旨鄭大容爲吏曹參議李敬五爲大司諫金益彬爲伊川府使趙濟民柳興源爲宣傳官初仕也
정조 17년 · 목
以李遇濟爲司諫徐有鍊爲獻納尹悌東沈達漢爲正言
정조 17년 · 강
遞承旨李鼎運以李冕膺代之前望也
정조 17년 · 강
壯勇營以私獵牙兵捉虎啓
정조 17년 · 목
本營啓言本營私獵牙兵等今十一月三十日光陵火巢近處中豹一頭捉得封進而捉虎姓名別單書入敎以賞格內下皮張卿處賜給
정조 17년 · 목
箚略曰臣於向者猥將賤疾危苦之狀冒死畢陳於箚本之中而今於本病之外又添痰癖之症前後賓對不能爲進參之計臣方不勝其惶悶明日常參際兹有命此與日次之登對大有間焉而臣病如此末由趨簉伏乞聖慈察臣難强之狀治臣慢命之罪批以愼節豈勝奉慮卿須安心將攝仍命遣史官傳諭
정조 17년 · 강
刑曹以殺獄罪人朱成哲結案啓
정조 17년 · 목
該曹啓言罪人朱成哲招內渠之根脚則父良人名不知故父矣父良人名不知故母良女金召史母矣父良人名不知故父母以胎生於西部分繕工內契而隨父母長養娶妻良女車召史入籍居生於東部牛耳里行兇節次則渠以去毛匠爲業去十月初六日夜隣居姜太位要渠屠牛故偕往其家宰殺牛隻之時高小得稱以剩肉之多付皮張多般詬辱踢仆渠於屠牛之場仍又扶執項頸膝築脇肋故渠揮手防遮之際小得之項頸肩胛被傷於在手之刀而終不捨却連加敺壓渠不勝憤痛以右手所執之刀刺其右股則小得大呼一聲竟至於不踰時而致命小得之死旣由於渠之刃刺則償命之律烏可免乎依法處斷云朱成哲刺殺高小得節次旣已箇箇承款係是一罪請依法典照律報議政府詳覆施行允之
정조 17년 · 강
詣景慕宮展拜省牲器仍行肄儀
정조 17년 · 목
具遠遊冠絳紗袍出交泰門永淸門至明政門外降輿乘輦出弘化門由梨峴於義洞至宮大門外降輦乘輿本宮都提調洪樂性祗迎命進前樂性問候訖予曰卿之搔癢之症近果何如樂性曰尙未差可矣臣之步履非但難於參班病症恐有欠於齋潔敢於門外祗迎而勢將自外退去矣予曰然矣須卽早爲還第而古之老大臣亦於城內動駕時祗迎路左再明日必於鐘街便近處祗迎好矣樂性承命退出至齋室門外降輿入齋室具冕服詣版位行禮陞詣宮內奉審訖仍詣省器位省器還齋室具遠遊冠絳紗袍詣省牲位省牲還御齋室親押香祝敎曰肄儀當親臨諸執事擧行各別申飭可也予出御版位敎承旨洪仁浩曰入廟趋蹌禮也況親臨肄儀事體尤自別獻官以下固當駿奔之不暇而亞獻官終獻官行步之際全無趋蹌底意又欠鞠躬磬折之儀大官如此庶僚何責向以太廟享事時失儀予心悚惕尙今未已實有如不祭之歎伊時飭敎果何如而今日擧措又如此承旨往傳此意於大臣而祭監監察亦爲召致分付使之各別申飭肄儀節次更爲擧行可也予又曰奠幣瓚爵官鄭大容之行步遲緩又無磬折之意承旨見此而何不申飭乎極爲駭然矣肄儀訖還御齋室召見宮官金麟淳元在明洪樂綏敎曰俄見守僕輩擧行極其生疏殆不成樣前後申飭果何如則宮司何不常常檢飭致有此臨時擧行之失措乎金麟淳洪樂綏係是新入之人元在明則便同久任而何敢怠忽若此乎如許宮司宜有警責之道承旨以下敎傳及本宮提調使之示警於殿最可也又敎守僕等曰今番則姑不處分來頭又或如前當有別般處分惕念擧行可也命承旨李冕膺曰樂器及樂工服色之精潔與否摘奸後各別申飭也仍敎曰還宮時路由館峴以此分付
정조 17년 · 강
考下抄啓文臣親試課試試券
정조 17년 · 목
命抄啓文臣十一月朔親試及自九月至十二月朔課試竝爲設行于內閣○十一月朔親試以擬唐鷄人進曉籌爲表題副司正宋知濂三下居首○十一月朔課請比較以擬本朝抄啓文臣崔璧韓用鐸等謝於課講告竣之日諭璧以嶺人多質誦易超等諭用鐸以眞實其人人如其貌諸卦之能誦可謂諸員之最竝特命十倍劃爲箋題典籍韓用鐸次上居首○九月朔課試以泛菊爲七言律題副司正李弘達三下居首
정조 17년 · 목
時至具冕服出齋室詣板位行再拜詣盥洗位盥手陞詣神位前三上香祼鬯奠幣薦俎官戶曹判書沈頥之進饌訖行初獻禮大祝兵曹正郞尹魯東讀祝文訖亞獻官判府事朴宗岳終獻官右議政金憙行禮如儀行飮福望燎禮禮畢還入齋室
정조 17년 · 목
改具遠遊冠絳紗袍乘輿出宮大門降輿乘輦至泮橋降輦乘輦入弘化門由永淸門還內
정조 17년 · 강
停擧任儒兪平柱等六人重推大司成李家煥
정조 17년 · 목
敎曰近來士習雖曰寒心豈有如許道理也日次應講爭先參班曉夜駕過不爲祗仰似此諸生何可任其循例赴擧乎敢以無於例之懸頉書入於擧案者此非取便而何尤爲駭然當該任儒爲先停擧以泮長旣押班則病與在外之近於稱託者猶當隨現施罰期於備員迎送而況無端屑越之雜頉豈可如是一味曲循不卽釐正乎大司成從重推考
정조 17년 · 강
遣吏郞摘奸毓祥宮冬享諸執事淸齋
정조 17년 · 강
命毓祥宮行祭正時依先朝已例以曉頭擧行
정조 17년 · 목
敎曰明日毓祥宮展拜後次詣延祐宮宣禧宮行禮時百官入參竝置之只於行祭時參班行祭正時依先朝已例當於曉頭行禮以此分付○兵曹以宣禧宮展拜時節目啓敎曰以大門外便道往來此節目置之壯勇衛駕前駕後隨入作門餘皆仍留信地訓將只率先廂軍一哨及前排先入作門其餘付之中軍使之代主將司令事分付
정조 17년 · 강
以洪良浩爲分內局提調口傳也
정조 17년 · 강
遞吏曹參議鄭大容以李冕膺代之前望也
정조 17년 · 목
敎曰以閣臣守宮奠幣瓚爵官鄭大容本職許遞前望單子入之待下批牌招齋宿
정조 17년 · 강
減下閣監兪得祐金道佺司卷張世紀等仍命本閣若有使用之時依兼檢書例冠帶常仕
정조 17년 · 목
敎曰閣監兪得祐金道佺司卷張世紀皆以實病難於供職竝減下久任監書尹得寧司卷除授校勘監書鄭學溫領籖除授前監書李興淇閣監差下一窠玄烒陞實監書陞遷代有頉代除取才以前仕及生徒中次次陞付雖皆差代人惟求舊若有本閣使用之時則依檢書官兼檢書例冠帶常仕事定式
정조 17년 · 강
詣毓祥宮展拜仍詣延祐宮宣禧宮展拜還詣毓祥宮省牲省器仍行肄儀
정조 17년 · 목
具翼善冠䘱龍袍乘輿出協陽門降輿乘輦至鍾街領相洪樂性祗迎于街上命入侍樂性問候訖予曰方欲詢瘼於市民貢市堂上卽爲差出以爲擧行之地可也樂性曰行司直鄭民始戶曹判書沈頥之貢市堂上差下何如從之仍命貢市堂上及有司堂上尹行任入侍予曰正朝冬至例有詢瘼之擧今日雖非冬至是月卽亞歲之月巿民等處如有弊瘼使之行奏可也仍命宣傳官切勿禁正觀光諸人頤之等回奏曰景慕宮二契民人以烟草旅客移入宮底通同買賣爲言漆皮契貢人以司僕寺進排漆皮尙未受價爲言軍器寺貢人以貫革衛軍等事爲言烟草廛人以平市所納朔米事爲言其外六矣廛民人以通同發賣之有弊爲言云矣予曰通同發賣事大臣則以爲便者多不便者少云若知其爲弊則雖大臣之言何難撓改而姑未知利害之如何第當商量爲之此外弊瘼卿等更以文字各受原情稟處可也予謂樂性曰今日觀光諸人皆着靑衣所見非不美好旣非朝令而渠輩之一齊着靑有裕者雖可矣貧窶者何以猝辦朝士之靑氅衣亦非自朝廷出令之事則況士庶乎渠輩轉相效嚬必欲着靑則只有一件衣者若有着白之時豈無爲弊之端乎有司堂上須以此意曉諭於觀光諸人行任布諭後回奏曰民人等皆以爲白衣之爲靑非但爲其觀美亦取久而不渝此是素所願着者故方隨力着之而以白染靑少無所難且常漢所着一靑衣足矣有何爲弊之端乎無論朝士與庶民着靑之非因朝令業已知之云矣樂性曰衣袖之尺數在於法典而近來衣袖之廣大有違古制故向於回啓有所附奏而臣則闊袖之俗製素所不取故必依尺數造着矣已着之衣雖難復剪新造之衣使之依尺裁縫不是難事至於下隸帖裏之袖務從廣闊尤是弊端故先從臣之帶隸嚴防禁止矣予曰自卿等如是倡率則自可漸復古制矣予謂承旨洪仁浩兪漢寧宋銓等曰輦輿之前事當分列而何可遮立乎命竝遞差樂性曰駕前入侍承旨旣有遞差之命而諸承宣擧措大段顚錯不可以遞差薄勘而止請竝罷職從之以閔台爀李義弼李濟萬李壽咸爲承旨前望也仍爲進發至宮大門外降輦乘輿入齋室門外降輿詣版位行禮陞詣宮內奉審詣奉安閣展拜奉審詣延祐宮展拜奉審乘輿出宮大門詣宣禧宮展拜奉審行茶禮還詣毓祥宮省牲省器仍御齋室行肄儀
정조 17년 · 목
承旨李勉兢啓言訓鍊大將趙心泰旣已入稟不待發落往先前進揆以事體極爲駭然請推考從之
정조 17년 · 강
遞差承旨李壽咸以李集斗代之
정조 17년 · 목
敎曰問安命下之後不爲進去當該承旨遞差
정조 17년 · 강
以洪明浩爲副總管前望也
정조 17년 · 강
汰宣傳官李仁達元永麟田遇聖黃勉基
정조 17년 · 강
命哨官崔廷岳陞六調用仍命養正齋頹圮處今日內修葺主家人復職調用
정조 17년 · 목
敎曰記昔聖敎若今承聆今日親祭之禮意在仰述是宮是享豈可無眎意之擧本宮私親之出身者皆於先朝屢蒙收用之典而新出身中有姑未沾職者哨官崔廷岳今日政陞六調用如無見窠總郞加設單付事分付○敎曰爲冬享將事來此越瞻養正齋多有頹圮處齋舍自有所重且況先朝頻臨之所也卽令該曹今日內修葺因此思之主家之人近無官職云亦令今日政復職調用事分付
정조 17년 · 목
以申光履爲刑曹參判李秉鼎爲同成均趙厚鎭爲海州判官徐洛修爲文化縣令崔廷岳爲宣傳官
정조 17년 · 강
召見貢市堂上鄭民始沈頥之于齋室
정조 17년 · 목
民始頥之啓言貢市詢瘼諸條有入侍稟處之命矣臣等取見其所懷則景慕宮二契南草旅客主人等以爲渠等生利只有南草一種而當初募入時謀避之類居生各處草商要路誘入都執發賣云渠輩生計只是南草旅客而失利如此則移入都執之類使之通共賣買似爲恤弊之道而第其四處商賈勒令竝湊於渠輩旅客實是行不得之政此則置之爲宜漆皮契貢人以爲己酉年漆皮一百張進排於戶曹矣經月之後自司僕以本色漆皮還給今至五年尙不受價云當初一百張取用時自戶曹責納於貢人移送於司僕則貢人認以別貿受價於戶曹矣漆皮一種已入於司僕都下之中故戶曹初不給價司僕還給漆皮五年之間漆皮與貢價俱不得受出此則使戶曹明年司僕都下錢中一從貢價除出上下爲宜軍器寺貢人以爲大小科場所用貫革貢人運置於闕外則闕內輸入各處排設竝以衛軍擧行矣甲辰年間內試射時以衛軍之雜亂因下敎軍器寺專當擧行云故武庫之替當委折甲辰之下敎有無査問於軍契貢人則以爲渠貢卽庚午創設而毋論闕內外初無貫革擧行之事雖以內試射言之殿座後衛軍始許入闕則豈有貫革預先運立之理乎甲辰年間因下敎替當之說自歸虛妄云衛軍擧行旣無可據之前例下敎專當又無可考之文蹟則軍器寺貢人欲免渠貢應行之役敢爲藉重之計者極爲無嚴貢人嚴勘所懷勿施爲宜烟草廛巿民以爲六矣廛徭役不過每朔八九兩而獨烟草廛平巿所納每朔朔米爲三十六兩八錢通計一年合爲四百四十二兩渠等巿業自來凋殘之中平巿朔米若是夥多無以辦納云殘廛應役倍蓰於六矣廛則渠輩稱冤亦非無理而第各廛朔米乃是巿署逐朔需用者事情之如何旣未詳知減數之幾何有難酌量此則使該署提調稟處何如平市提調李文源曰草廛市民之稱冤臣亦聞之蓋其巿業本甚凋殘而應役及重於六矣廛則市民稱冤不爲無據其在均巿役之道宜有除減之擧此則自臣署商量事情從便減給似好矣從之
정조 17년 · 목
敎曰上齋生應製居首進士李鍾夏七十二券中最勝新印中庸一件賜給
정조 17년 · 강
親行毓祥宮冬享
정조 17년 · 목
時至具翼善冠袞龍袍出齋室詣版位行再拜詣盥洗位盥手陞詣神位前三上香祼鬯奠幣行初獻禮大祝修撰李相璜讀祝文訖亞獻官判府事朴宗岳終獻官右議政金憙行亞終獻禮如儀行飮福望燎禮禮畢還齋室乘輿出宮大門降輿乘輦入敦化門至仁政門外降輦乘輿由協陽門還內
정조 17년 · 강
命參班侍臣事過後幷禁推
정조 17년 · 강
命靈光郡守金載翼先罷後拿全羅兵使李壽鵬拿問處之推監司李書九
정조 17년 · 목
全羅監司李書九狀啓以爲道內各邑社稷祭釋奠祭及羅州錦城山祭南海堂祭南原智異山祭關王廟祭古今島關王廟祭順天忠愍祠祭依禮曹關辭各於擇定日設行纛祭城隍發告祭厲祭亦依前例設行後獻官職姓名開坐于後而各其邑守宰中適値事故不得躬行處則以前朝士儒生各別擇差擧行濟州漢拏山風雲雷雨祭則自本牧設行後直爲馳啓之意謄關知委敎曰有國所重莫過於祀典詩不云乎神之格思不可度思矧可斁思身爲帥臣及邑宰或使幕僚替行或令邑人代爲究其由未免於斁思是豈申加飭諭之本意乎況社稷節祭鄕校擇菜亦敢借勞雖未知事勢情病之適然與否而修啓之命新有定式則無難依舊此亦紀綱所在旣見之不可無飭而蔭武諸倅何足責以下大夫出自法從者亦豈敢如此乎靈光郡守金載翼先罷後拿其餘蔭武守令爲先從重推考纛祭之體重有甚於邑社則兵營之以帶裨修啓於御覽啓目者萬萬駭然該兵使李壽鵬亦爲拿問處之水營之使虞候爲之猶有勝焉該水使推考雖以道臣言之多年近密無他觀感之效祀典一事意謂或能知予本意矣其所任他乃如此莫云生疏非溺職而何卿則亦爲推考此後另加着念事回諭仍令該曹枚擧今下傳敎嚴飭諸道而纛所獻官之以兵曹判書差遣者載在五禮儀且其樂章用龍飛御天歌其爲尊嚴果何如也本兵長應行之事兵水使焉敢不爲至於大邑之有纛所處亦皆以營將或守令爲獻官事一體申明嚴飭
정조 17년 · 강
命太常印出祭品中例用及釐正圖式分藏于各處享所仍爲頒給
정조 17년 · 목
敎曰太常祭品圖式有印出分藏之命而菓果盬葅圖式今已啓下此則藏奉于本寺外此諸品之例用釐正者待印出分藏于各處享所三件印進又以各一件分給內閣及西庫京史庫外史庫弘文館禮曹時任本寺堂郞各頒一件
정조 17년 · 강
命翰林洪樂游權差文兼摘奸喬桐府賑政
정조 17년 · 목
政院啓言自備局言送政院稟旨發遣宣傳官或備郞摘奸擧行之勤慢事有命矣今方言送何以爲之敎以入侍翰林洪樂游文兼宣傳官權差使之當日下送
정조 17년 · 강
命靈光郡守畢捧䊮後差代
정조 17년 · 목
敎曰全羅兵使之代明日政差出靈光郡守之代捧糴方張待畢捧令道臣報來後差代事分付
정조 17년 · 강
重推訓鍊大將趙心泰
정조 17년 · 목
兵曹啓言經宿動駕時作門開閉何等愼重而不待標信往先開門揆以師律萬萬駭然該大將趙心泰請從重推考作門哨官決棍汰去允之敎以哨官何罪勿論
정조 17년 · 강
命蔚珍前縣令李宗憲待待命拿囚
정조 17년 · 목
義禁府啓請依例拿來有是命
정조 17년 · 강
遞承旨李集斗以曺允大代之
정조 17년 · 강
命嶺南老人追榮明日政下批
정조 17년 · 목
慶尙監司趙鎭宅狀啓以爲班族單付同知受贈人職姓名區別開錄于後亦爲修成册上送于該曹○晉州嘉義同知崔命垕年九十八父學生世紹祖學生必亨曾祖平丘察訪順文靑松嘉善同知金聖麟年九十四父學生萬重祖左尹昌道曾祖參議英一嘉善同知趙景瀾年九十二父學生磁祖學生重尹曾祖贈司僕正成一善山嘉善同知黃道仁年九十三父學生世煒祖學生格曾祖宣務郞河湜仁同嘉善同知趙興喆年九十二父學生鼎來祖學生永萬曾祖學生柱漢河東嘉善同知李陽胤年九十父學生東禎祖學生㻶曾祖學生時芬昆陽嘉善同知文弘道年九十一父學生自晃祖學生以章曾祖學生貴汶金山嘉善同知朴重最年九十父學生世豪祖學生文貞曾祖軍器主薄景淳咸陽嘉善同知林士孟年九十四父學生德亨祖將仕郞震英曾祖承仕郞昌道固城嘉善同知諸翊朝年九十父學生夏一生父折衝夏英祖學生命瑞曾祖學生汝亮嘉善同知崔成大年九十四父學生益會生父學生嘉會祖學生震望曾祖學生由磐山淸嘉善同知裵世徽年九十三父折衝晉表祖學生祐章曾祖自如察訪德維慈仁資憲同知金兌祐年九十五父學生鍊甲祖學生錦龍曾祖學生仁福玄風嘉善同知崔重五年九十七父學生命天祖學生成曄曾祖學生慶植安義嘉善同知鄭孝善年九十六父學生重亨祖學生岐翊曾祖平丘察訪昌宇嘉善同知慶善益年九十三父學生沃祖利仁察訪潭休曾祖通政大夫忻長鬐嘉善同知安汝重年九十二父學生相基祖學生澈曾祖學生處善敎曰嶺南老人追榮狀本明日政下批事分付銓曹
정조 17년 · 강
遞承旨徐鼎修李義弼李勉兢以洪明浩李冕膺南公轍代之前望也
정조 17년 · 목
以西淸君煋邊得讓爲都總管李敬一爲副總管李鴻運爲全羅兵使
정조 17년 · 강
兵曹以龍虎營待年軍崔道完捉虎論賞啓
정조 17년 · 목
該曹啓言道完今初六日楊州忘憂里近處中虎一頭私獵捉得以物故依例封進而道完依他例元軍陞實敎以皮張別將處賜給
정조 17년 · 강
勘放時囚呂文永分揀申斗七
정조 17년 · 목
義禁府啓言本府都事呂文永依律文笞五十收贖解見任別敍私罪允之敎以功減一等又啓言廣興前主薄申斗七原情以爲以遐方賤蹤濫蒙天恩壬寅正月待罪倉官自正月至五月逐朔頒祿而斛縮以加升條一一亥補猶有如于所欠矣同年六月移拜郵官爪遞歸鄕今至十二年之久伊時欠縮之爲幾石昏未記得云所當請刑而年過七十法不當請刑請上裁敎以年過七十分揀放送
정조 17년 · 강
勘放時囚朴廷爀任長源
정조 17년 · 목
義禁府啓言時囚罪人朴廷爀任長源考律勘放後草記事命下矣朴廷爀旣捧之稅穀稱以情債之未備過期不納已極可駭推論之該吏初不起送乃於置對之下敢以遁辭欲爲粧撰之計者尤爲駭痛以此照律從重論杖一百收贖告身盡行追奪放送任長源因惠廳堂上鄭民始所啓內湖西大同米本廳當納爲三萬餘石未納尙餘一萬三千餘石此是前所未有之事後弊所關決不可仍置而許多守令之盡爲勘處亦關民邑之弊其中全不納守令令該府拿問處之戶曹草記內庇仁縣田稅米太宮房稅米九月已過全不上納事極可駭當該守令過限未納違越定式之罪不可不重勘罪從重論告身盡行追奪忠淸道公州牧日新驛徒三年定配允之敎以如有功議各減一等任長源則豈可以如干石數之多寡而照律之際或輕或重乎依同罪他囚已勘例勘放○該府以任長源依燕歧前縣監黃運祚例罷職放送啓
정조 17년 · 강
命導駕侍臣等禁推分揀
정조 17년 · 강
飭訓局從事官李相璜供職
정조 17년 · 목
訓鍊都監啓言本局軍色從事官李相璜以其申飭行公之意至請惟考草記蒙允而謂以救護親病陳疏請暇又復呈遞終不出仕參其情勢有難一向强迫請今姑改差敎以勿施嚴飭供職
정조 17년 · 강
江原監司沈晉賢以金化等邑班族中未蒙追榮人開錄馳啓
정조 17년 · 목
狀啓以爲謹依判付內辭意班族中單付同知而未及追榮者詳査牒報之意發關分付矣金化蔚珍寧越等三邑所報班族單付人未蒙追榮者爲三人故職姓名開坐于後金化同知林厦柱年九十蔚珍同知朱再雲年九十五寧越同知金萬秋年九十四敎以令該曹口傳下批
정조 17년 · 강
召見兵判徐有防于重煕堂
정조 17년 · 강
命今番都政時新資區處者以新舊資營將未準朔中推移備擬馬馬海里權管宣傳官備郞中擇差宣傳官李彥煐邊閫虞候差送
정조 17년 · 목
兵曹判書徐有防啓言今番都政時新資區處當爲五窠而見窠只是四處準朔中軍中京畿中軍金㷞江原中軍白東遠旣承姑勿內移之下敎勢將以新舊資營將未準朔人中推移備擬矣從之又啓言權管準二十四朔後陞六而馬馬海里權管姜彙喆爪滿在於明年二月矣論以參下則六月都政當爲出代而彙喆以參上除拜與參下出六人有異請依他邊將例以爪滿施行敎曰以參下窠施行而今都政差代宣傳官備郞中極擇差送有防曰宣傳官李彥煐曾有陞敍之命而彥煐曾經三品已爲資窮矣陞敍一款無可施之道何以爲之乎敎曰聞是雲南君之子以堂上邊閫虞候今日政差送時任虞候權綝遞付京職仍用邊地履歷以示念其祖兼除未經者積薪之弊
정조 17년 · 강
加贈贈執義柳馨遠成均館祭酒仍命該曹訪問其嗣孫以聞